মন খারাপ সনি নর্দে-ড্যারেল ডাফি- জেজে লালপেখলুয়াদের! রবিবার ফেডারেশন কাপের ফাইনাল। এমনকী, বৃহস্পতিবার ক্লাবের সভাপতি স্বপনসাধন বসু এসে ভিটামিন ‘এম’ (টাকা) দিয়ে বাড়তি উৎসাহ দিয়ে গেলেন। তবু 
মন ভাল হল না সবুজ-মেরুন ফুটবলারদের। প্র্যাক্টিসে মোহনবাগান ফুটবলারদের মধ্যে যেন বিষাদের সুর।
কারণ ফুটবলারদের মধ্যে ভাবনা শুরু হয়ে গিয়েছে আগামী মরসুমের ভাবনা। ফুটবলারদের কথা বলার উপর ফের নিষেধাজ্ঞা জারি হয়েছে। তার মাঝেও কেউ কেউ আফসোস করে বলছিলেন, ‘‘আমাদের টিমের বোঝাপড়া খুব ভাল ছিল। প্রত্যেকের মধ্যে বন্ধুর মতো সম্পর্ক তৈরি হয়ে গিয়েছিল। কিন্তু এবার তো আলাদা হয়ে যাবে সবাই!’’
বুধবারের এএফসি কাপের ম্যাচে বেঙ্গালুরু এফসি-কে হারানোর পরও নিশ্চিন্তে থাকতে পারছেন না সঞ্জয়। তিনি এদিন প্র্যাক্টিসের পর বলছিলেন, ‘‘আমাদের ভুলত্রুটিগুলো সংশোধন করে নামতে হবে রবিবার। অনেক জায়গাতেই ফাঁকফোকর রয়েছে। জেজে যদি অন্য গোলের সুযোগ না নষ্ট করত, বা শিল্টন যদি গোল না খেতো তা হলে তো চিন্তাই থাকত না। কিন্তু ফুটবলে সেটা সম্ভব নয়।’’
রবিবার বেঙ্গালুরু সর্বশক্তি দিয়ে ঝাঁপাবে। এটা ভাল করেই জানেন সঞ্জয়। বলছিলেন, ‘‘ওদের বিরুদ্ধে আমাদের অনেক বেশি সতর্ক থাকতে হবে। এটাই ট্রফি জেতার শেষ সুযোগ।’’ গত বছর ফেডারেশন কাপ চ্যাম্পিয়ন হয়েই দুধের স্বাদ ঘোলে মিটিয়েছিলেন সনিরা। আই লিগ হাতছাড়া হওয়ার ক্ষতে কিছুটা প্রলেপ ছিল ফেডারেশন কাপ। এবারও কী একই ঘটনা ঘটতে চলেছে? সময়ই এর উত্তর দেবে।
তবে ফেডারেশন কাপ ফাইনালের পাশাপাশি আইএসএল জট নিয়ে বেশ চিন্তায় সবুজ-মেরুন কর্তারা। ক্লাবের সচিব অঞ্জন মিত্র প্রথমে বলেছিলেন, ২২ মে কুশল দাসের ডাকা সভায় তারা যাবেন না। কিন্তু পরে পরিস্থিতি কিছুটা বদলেছে। এইমুহূর্তে শোনা যাচ্ছে, সোমবারের দিল্লিতে কুশল দাসের ডাকা বৈঠকে ইস্টবেঙ্গলের সঙ্গে যাবে মোহনবাগানও। তবে, দূর্গাপুরের টিম হিসেবে আইএসএলে না খেলার সিদ্ধান্তে এখনও অনড় সবুজ-মেরুন কর্তারা।